**กระทรวงอุตฯ ชูอัตลักษณ์ภูมิปัญญาผ้าทอพื้นบ้าน พร้อมผลักดันการรวมกลุ่ม​ มุ่งเจาะตลาดสากล**

จ.หนองคาย 10 ธันวาคม 2561 - นายสมชาย หาญหิรัญ รัฐมนตรีช่วยว่าการกระทรวงอุตสาหกรรม พร้อมด้วย นางสาวนิสากร จึงเจริญธรรม รองปลัดกระทรวงอุตสาหกรรม​ นายกอบชัย สังสิทธิสวัสดิ์ อธิบดีกรมส่งเสริมอุตสาหกรรม นายณัฐพล รังสิตพล ผู้อำนวยการสำนักงานเศรษฐกิจอุตสาหกรรม นายภานุวัฒน์ ตริยางกูรศรี รองอธิบดีกรมส่งเสริมอุตสาหกรรม รักษาการผู้ตรวจราชการกระทรวงอุตสาหกรรม และคณะผู้บริหารกระทรวงอุตสาหกรรม ลงพื้นที่เยี่ยมชมศูนย์หัตถกรรมผ้านิศาชล ต.ค่ายบกหวาน อ.เมือง โดยมี นางนิศาชล บุปผาสัง เจ้าของศูนย์ดังกล่าวให้การต้อนรับและบรรยายสรุปการดำเนินงานที่ผ่านมา

ศูนย์หัตถกรรมผ้านิศาชล เป็นศูนย์อนุรักษ์ภูมิปัญญา ที่เป็นมรดกดั้งเดิมของชาวอีสานในการทอผ้าให้ได้ผ้าเนื้อเนียน สวมใส่สบาย บวกกับเทคนิควิธีการย้อมแบบโบราณทำให้ได้สีที่มีคุณภาพ​ ไม่ตกสี ซักรีด และดูแลง่าย จนได้รับทุนจากองค์การ UNIDO ให้ไปจัดแสดงผลงานที่กรุงเวียนนา ประเทศออสเตีย โดยทางศูนย์เป็นผู้ผลิตและจำหน่าย ผ้าทอมือพื้นเมืองอีสาน ทั้งผ้ามัดหมี่ย้อมคราม ผ้าไหมลายหมี่-ขิด ผ้าไหม ผ้าฝ้ายย้อมคราม เนื้อละเอียด คุณภาพสูงลวดลายสวยงามเป็นเอกลักษณ์เฉพาะตน​ เนื่องจาก “มีน้ำหนัก” ที่เกิดจากการหมักโคลนแถวหมู่บ้าน ซึ่งโคลนที่นี้มีคุณภาพดีพิเศษทำให้ผ้ามีน้ำหนักและนุ่มกว่าผ้าที่อื่น ใส่แล้ว “นุ่ม เย็น หนัก” ซึ่งปัจจุบันได้มีการทำตลาดออนไลน์เพื่อขยายช่องทางการตลาดเพิ่มมากขึ้น นอกจากนี้ศูนย์หัตถกรรมยังเป็นศูนย์การเรียนรู้การทอผ้า การย้อมคราม การออกแบบลายผ้าให้กับชุมชนโดยรอบ ซึ่งช่วยสร้างรายได้ให้กับชาวบ้านในชุมชน ทั้งนี้ ศูนย์ส่งเสริมอุตสาหกรรมภาคที่ 4 กรมส่งเสริมอุตสาหกรรม (กสอ.) ได้ให้ส่งเสริมและสนับสนุนศูนย์หัตถกรรมผ้านิศาชล โดยการจัดอบรมเชิงปฏิบัติการการพัฒนาเทคนิคการออกแบบลายผ้าและเทคนิคการย้อมสี ภายใต้ โครงการพัฒนาการรวมกลุ่มและเชื่อมโยงอุตสาหกรรม (Cluster) เพื่อพัฒนาทักษะการผลิตและกระบวนการผลิตของผู้ประกอบการสมาชิกกลุ่มคลัสเตอร์ของฝาก ของที่ระลึกในจังหวัดอีกด้วย ### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน /ภาพข่าว